Voormalige Mej. SA heet nou mevrou | Maroela Media
Adè van Heerden en Alex Forsyth-Thompson op hulle troudag. (Foto: Megan & I Photography/Instagram/Adè van Heerden)
Adè van Heerden, die voormalige Mej. Suid-Afrika wat in 2017 dié gesogte kroon gedra het, spog nou met diamante van 'n ander soort nadat sy op Vrydag 8 Oktober voor die kansel gestaan het.
Van Heerden (30) heet nou mevrou nadat sy en Alex Forsyth-Thompson, 'n finansiële ontleder van Johannesburg, by die Mdluli Safari Lodge in die Krugerwildtuin, Mpumalanga, in die huwelik bevestig is.
Dié voormalige skoonheidskoningin en mediese dokter heet nou amptelik dr. Adè Forsyth-Thompson op haar Instagram-profiel. Sy het ook die afgelope naweek twee pragtige foto's van die groot dag op dié sosialemediaplatform gedeel.
"En so begin ons avontuur," lui die inskrywing by een van die foto's. Op die ander foto spog sy met 'n rits pragtige bruidmeisies, almal in roomkleurige rokke geklee.
Dit was 'n intieme geleentheid, met slegs sowat 80 gaste wat teenwoordig was. Die gaste is vermaak deur The Kiffness en The Stinging Rogers Band.
Adè van Heerden (middel) saam met haar bruidsmeisies. (Foto: Megan & I Photography/Instagram/Adè van Heerden)
Van Heerden het in Januarie vanjaar haar verlowing aan Forsyth-Thompson aangekondig. Hulle was 'n geruime tyd in 'n verhouding voordat hy 'n ring aan die langbeenskoonheid se vinger gesteek het by die Emily Moon River Lodge.
Adè, 'n gekwalifiseerde dokter van die Wes-Kaap, is in 2017 as eerste prinses aangewys tydens die Mej. SA-kompetisie, wat daardie jaar deur Demi-Leigh Nel-Peters (nou Tebow) gewen is. Sy is egter later as Mej. SA gekroon toe Demi-Leigh as Mej. Heelal gekroon is.
Sy het Suid-Afrika in 2017 by die Mej. Wêreld-kompetisie in China verteenwoordig en die toptien gehaal, asook die "Beauty with a Purpose"-prys ingeoes.